b'\n_START_ARTICLE_\nDvorec Selo\n_START_SECTION_\nZgodovina\n_START_PARAGRAPH_\nGra\xc5\xa1\xc4\x8dina je bila sezidana sredi 18. stoletja za jezuitski kolegij iz Trsta kot letovi\xc5\xa1\xc4\x8de, v takrat \xc5\xa1e \xc4\x8disto kme\xc4\x8dki okolici. Ob Ljubljanici nasproti gra\xc5\xa1\xc4\x8dine je takrat nastalo manufakturno podjetje - tovarna sukna. Suknarna de\xc5\xbeelnih stanov je leta 1727 dobila obrtne prostore v mlinu na Selu ob Ljubljanici. Leta 1747 je vso posest kupil ljubljanski trgovec Friderik Weitenhiller. Leta 1762 sta lastnika posesti postala dunajski trgovec Valentin Ruard in ljubljanski trgovec Josip Desselbrunner. Slednji je v celoti prevzel tovarno, ki je postala najve\xc4\x8dja tovarna sukna v tedanji Avstriji. Podjetje je zaradi odkupa dele\xc5\xbeev in proti koncu stoletja zaradi Napoleonovih vojn za\xc5\xa1lo v hude finan\xc4\x8dne te\xc5\xbeave. Leta 1803 so suknarno zaprli. Posest in gra\xc5\xa1\xc4\x8dino je leta 1817 kupil na dra\xc5\xbebi Andrej Mali\xc4\x8d._NEWLINE_\xc5\xbde leta 1820 je oddal dvorec v najem dr\xc5\xbeavi. Ta ga je preuredila za svoje voja\xc5\xa1ke potrebe, podalj\xc5\xa1ala pa je tudi obe stranski poslopji. Leta 1854 je dvorec odkupila avstrijska dr\xc5\xbeavna uprava, ki ga je \xc5\xa1e naprej vse do konca prve svetovne vojne uporabljala za svoje voja\xc5\xa1ke potrebe, za tem pa ga je prevzela nova jugoslovanska dr\xc5\xbeavna oblast._NEWLINE_V sklopu Dvorca je na tem mestu stal tudi samostan sester karmeli\xc4\x8dank. Vanj so se vselile 12. junija 1889. Dr\xc5\xbeavna oblast je samostan razpustila 15. oktobra 1948, leta 1951 pa poru\xc5\xa1ila del samostana in cerkev z opravi\xc4\x8dilom, da se "raz\xc5\xa1iri Zalo\xc5\xa1ka cesta za potrebe nara\xc5\xa1\xc4\x8dajo\xc4\x8dega prometa". Ostala je le hi\xc5\xa1a v kateri je stanoval njihov spiritual (danes Zalo\xc5\xa1ka cesta 58). Leta 1976 so hi\xc5\xa1o kupili minoriti in jo obnovili. 6. julija 1979 je bila v hi\xc5\xa1i blagoslovljena kapela, posve\xc4\x8dena svetemu Maksimilijanu Kolbeju. Blagoslovil jo je pokojni nad\xc5\xa1kof Jo\xc5\xbeef Poga\xc4\x8dnik._NEWLINE_Leta 1937 je kmetijsko ministrstvo premestilo konjarno v grad Ponovi\xc4\x8de pri Litiji in celoten kompleks dodelilo de\xc5\xa1kemu vzgajali\xc5\xa1\xc4\x8du. Po drugi svetovni vojni je del gra\xc5\xa1\xc4\x8dine spet slu\xc5\xbeil voja\xc5\xa1kim namenom. Sedaj je v lasti podjetja GIVO Real, ki cel kompleks \xc5\xbee realizira in mu podaja novo funkcionalnost in pomen.'